สรรพากรเตือนดารายื่นภาษี30กย.นี้
กรมสรรพากรเตือนดารา-อาชีพอิสระ-ก่อสร้าง-การพาณิชย์ เสียภาษีภายใน 30 ก.ย.55 นี้
20 ก.ย. 2555

กรมสรรพากรเตือนดารา-อาชีพอิสระ-ก่อสร้าง-การพาณิชย์ เสียภาษีภายใน 30 ก.ย.55 นี้ 
กรมสรรพากรแจ้งเตือนดารานักแสดงสาธารณะ และผู้มีเงินได้จากการให้เช่าทรัพย์สิน การประกอบวิชาชีพอิสระ การรับเหมาก่อสร้าง และการประกอบธุรกิจการพาณิชย์ มีหน้าที่ต้องยื่นแบบเสียภาษีเงินได้บุคคลธรรมดาครึ่งปี ภายในวันที่ 30 กันยายน 2555
กรมสรรพากรขอแจ้งให้ทราบว่า บุคคลธรรมดาที่มีหน้าที่ตามมาตรา 40(5)– 40(8) ได้แก่ เงินได้จากการให้เช่าทรัพย์สิน การประกอบวิชาชีพอิสระ การรับเหมาก่อสร้าง การประกอบธุรกิจการพาณิชย์ รวมทั้งดารานักแสดงสาธารณะ มีหน้าที่ต้องยื่นแบบแสดงรายการเสียภาษีเงินได้บุคคลธรรมดาครึ่งปี โดยนำเงินได้ที่รับระหว่างวันที่ 1 มกราคม 2555-30 มิถุนายน 2555 รวม 6 เดือน มาคำนวณเสียภาษีด้วยแบบ ภ.ง.ด.94 โดยยื่นแบบตั้งแต่บัดนี้ถึงวันที่ 30 กันยายน 2555 ซึ่งปีนี้วันที่ 30 กันยายน 2555 ตรงกับวันอาทิตย์จึงยื่นแบบได้ถึงวันจันทร์ที่ 1 ตุลาคม 2555 ที่สำนักงานสรรพากรพื้นที่สาขาทุกแห่งทั่วประเทศ
สำหรับผู้ที่ยื่นแบบทางอินเทอร์เน็ต ที่ www.rd.go.th ได้รับสิทธิขยายเวลาให้ยื่นแบบได้ถึงวันจันทร์ที่ 8 ตุลาคม 2555 จึงขอความร่วมมือให้ผู้ที่มีหน้าที่เสียภาษีทุกท่านยื่นแบบชำระภาษีให้ถูกต้องครบถ้วนตามความเป็นจริง โดยขณะนี้กรมสรรพากรมีระบบเทคโนโลยีสารสนเทศที่ทันสมัยในการติดตามตรวจสอบข้อมูลการมีเงินได้และข้อมูลการหักภาษี ณ ที่จ่าย จากแหล่งต่างๆ ทำให้สามารถติดตามผู้มีเงินได้ที่ไม่ยื่นแบบฯ หรือยื่นไว้ไม่ถูกต้องได้โดยง่าย